CELEX: 32006R0949
Language: el
Date: 2006-06-27
Title: Κανονισμός (ΕΚ) αριθ. 949/2006 της Επιτροπής, της  27ης Ιουνίου 2006 , για την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

28.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 174/3
            
         
      ΚΑΝΟΝΙΣΜΌΣ (ΕΚ) αριθ. 949/2006 ΤΗΣ ΕΠΙΤΡΟΠΉΣ
   
   της 27ης Ιουνίου 2006
   για την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 535/94 της Επιτροπής, της 9ης Μαρτίου 1994, για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (2), προστέθηκε στο κεφάλαιο 2 της συνδυασμένης ονοματολογίας η συμπληρωματική σημείωση 8 προκειμένου να αποσαφηνιστεί η κατάταξη των αλατισμένων κρεάτων και βρώσιμων παραπροϊόντων σφαγίων του κωδικού ΣΟ 0210 («Κρέατα και παραπροϊόντα σφαγίων, βρώσιμα, αλατισμένα ή σε άρμη, αποξεραμένα ή καπνιστά. Αλεύρια και σκόνες, βρώσιμα, από κρέατα ή παραπροϊόντα σφαγίων»). Το 1995 αυτή η συμπληρωματική σημείωση επαναριθμήθηκε ως συμπληρωματική σημείωση 7.
            
         
               (2)
            
            
               Η συμπληρωματική σημείωση 7 τροποποιήθηκε με τον κανονισμό (ΕΚ) αριθ. 1871/2003 της Επιτροπής, της 23ης Οκτωβρίου 2003, για την τροποποίηση του παραρτήματος Ι του κανονισμού (ΕΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (3), με σκοπό να διευκρινιστεί, λαμβανομένης υπόψη της νομολογίας του Δικαστηρίου των Ευρωπαϊκών Κοινοτήτων, ότι το αλάτισμα, κατά την έννοια της κλάσης 0120, γίνεται για να διασφαλιστεί η μακρόχρονη διατήρηση του προϊόντος.
            
         
               (3)
            
            
               Το 2002, η Επιτροπή εξέδωσε τον κανονισμό (ΕΚ) αριθ. 1223/2002, της 8ης Ιουλίου 2002, για κατάταξη εμπορευμάτων στη συνδυασμένη ονοματολογία (4), σύμφωνα με τον οποίο τα τεμάχια κοτόπουλου, χωρίς κόκαλα, κατεψυγμένα και εμποτισμένα με αλάτι σε όλα τους τα μέρη, με περιεκτικότητα σε αλάτι από 1,2 % έως 1,9 % κατά βάρος, κατατάσσονται στον κωδικό ΣΟ 0207 14 10.
            
         
               (4)
            
            
               Κατόπιν αμφισβητήσεως του κανονισμού (ΕΚ) αριθ. 1223/2002, που έφεραν ενώπιον του ΠΟΕ ορισμένες χώρες εξαγωγής, μια ειδική ομάδα του ΠΟΕ και το δευτεροβάθμιο διοικητικό όργανο του ίδιου οργανισμού συμπέραναν ότι τα τεμάχια κοτόπουλου χωρίς κόκαλα, κατεψυγμένα και με περιεκτικότητα σε αλάτι από 1,2 % έως 3 % καλύπτονται από τη δασμολογική δέσμευση της κλάσης 0210 του σχεδίου της ΕΚ.
            
         
               (5)
            
            
               Το γενικότερο θέμα της ερμηνείας της κλάσης 0210 και της κατάταξης των εν λόγω εμπορευμάτων έχει θέσει η Ευρωπαϊκή Κοινότητα στα αρμόδια όργανα του Παγκόσμιου Οργανισμού Τελωνείων (WCO).
            
         
               (6)
            
            
               Η συμπληρωματική σημείωση 7 του κεφαλαίου 2 επιβάλλεται να τροποποιηθεί, όσον αφορά τα κρέατα και τα παραπροϊόντα σφαγίων της διάκρισης 0210 99, ώστε η κοινοτική νομοθεσία να συνάδει με τις σήμερα υφιστάμενες διεθνείς υποχρεώσεις της Κοινότητας, όπως αυτές ερμηνεύονται από τα αρμόδια όργανα του ΠΟΕ. Αυτό τελεί υπό την επιφύλαξη του περιεχομένου της όποιας σχετικής αποφάσεως λάβουν οι αρμόδιοι φορείς του Παγκόσμιου Οργανισμού Εμπορίου.
            
         
               (7)
            
            
               Πρέπει συνεπώς να γίνει η σχετική τροποποίηση του παραρτήματος Ι του κανονισμού (ΕΟΚ) αριθ. 2658/87.
            
         
               (8)
            
            
               Ο κανονισμός (ΕΚ) αριθ. 1223/2002, που κατατάσσει τα τεμάχια κοτόπουλου, χωρίς κόκαλα, κατεψυγμένα και εμποτισμένα με αλάτι σε όλα τους τα μέρη, με περιεκτικότητα σε αλάτι από 1,2 % έως 1,9 % κατά βάρος, στον κωδικό ΣΟ 0207 14 10, ενδείκνυται να παύσει να ισχύει από την έναρξη ισχύος του παρόντος κανονισμού και, συνεπώς, να καταργηθεί.
            
         
               (9)
            
            
               Η έναρξη ισχύος του παρόντος κανονισμού πρέπει να οριστεί για την 27η Ιουνίου 2006, καταληκτική ημερομηνία της εύλογης διορίας που έθεσε ο ΠΟΕ στην Κοινότητα προς συμμόρφωσή της. Η δυνατότητα σύναψης μνημονίου επίλυσης διαφορών (DSU) δεν υπόκειται σε χρονικό περιορισμό. Οι συστάσεις που διατυπώνονται στις εκθέσεις του Οργάνου Επίλυσης Διαφορών (DSB–ΟΕΔ) παράγουν αποτελέσματα μόνον για το μέλλον. Κατά συνέπεια, ο παρών κανονισμός δεν δύναται να έχει αναδρομική ισχύ ούτε να αποτελέσει, σε αναδρομική βάση, ερμηνευτικό οδηγό. Εφόσον δεν μπορεί να λειτουργήσει ως ερμηνευτικός οδηγός για την κατάταξη εμπορευμάτων τα οποία έχουν τεθεί σε ελεύθερη κυκλοφορία πριν από τις 27 Ιουνίου 2006, δεν μπορεί να χρησιμεύσει ως βάση για την επιστροφή των όποιων δασμών καταβλήθηκαν πριν από την ημερομηνία αυτή.
            
         
               (10)
            
            
               H επιτροπή τελωνειακού κώδικα δεν εξέφρασε γνώμη μέσα στην προθεσμία που έθεσε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η συμπληρωματική σημείωση 7 του κεφαλαίου 2 της συνδυασμένης ονοματολογίας, που περιλαμβάνεται στο παράρτημα Ι του κανονισμού (ΕΚ) αριθ. 2658/87, αντικαθίσταται από το ακόλουθο κείμενο:
   
      «Για τους σκοπούς των διακρίσεων 0210 11 έως 0210 93, οι όροι “κρέατα και παραπροϊόντα σφαγίων, βρώσιμα, αλατισμένα ή σε άρμη” σημαίνουν κρέατα και βρώσιμα παραπροϊόντα σφαγίων, τα οποία έχουν υποστεί βαθύ αλάτισμα με εμποτισμό κατά τρόπο ομοιογενή σε όλα τα μέρη τους, έχοντας συνολική περιεκτικότητα άλατος ίση ή ανώτερη του 1,2 % κατά βάρος, υπό την προϋπόθεση ότι το αλάτισμα αποτελεί τη μοναδική διαδικασία που διασφαλίζει τη μακρόχρονη διατήρηση. Για τους σκοπούς της διάκρισης 0210 99, οι όροι “κρέατα και παραπροϊόντα σφαγίων, βρώσιμα, αλατισμένα ή σε άρμη” σημαίνουν κρέατα και βρώσιμα παραπροϊόντα σφαγίων τα οποία έχουν υποστεί βαθύ αλάτισμα με εμποτισμό κατά τρόπο ομοιογενή σε όλα τα μέρη τους, έχοντας συνολική περιεκτικότητα άλατος ίση ή ανώτερη του 1,2 % κατά βάρος.»
   
   Άρθρο 2
   Ο κανονισμός (ΕΚ) αριθ. 1223/2002 καταργείται από την ημερομηνία έναρξης ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει στις 27 Ιουνίου 2006. Δεν παράγει αναδρομικά αποτελέσματα ούτε συνιστά, σε αναδρομική βάση, ερμηνευτικό οδηγό.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιουνίου 2006.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 838/2006 (ΕΕ L 154 της 8.6.2006, σ. 1).
   
      (2)  ΕΕ L 68 της 11.3.1994, σ. 15.
   
      (3)  ΕΕ L 275 της 25.10.2003, σ. 5.
   
      (4)  ΕΕ L 179 της 9.7.2002, σ. 8.